Kritiek deel van politieke debat, sê DA | Maroela Media
DA-leier Helen Zille en Hlaudi Motsoeneng van die SAUK op 15 April 2014 by die Okosa-verhoor Foto: @malungelob via @helenzille
Steven Budlender, vir die Demokratiese Alliansie, het aan vyf raadslede van die Onafhanklike Kommunikasie-owerheid (Okosa) se klagte- en nakomingskomitee gesê die SAUK verwerp wettige kritici deur die advertensies te verbied. Helen Zille, leier van die DA, en Hlaudi Motsoeneng, hoof bedryfsbeampte van die SAUK, het Dinsdagaand die verhoor bygewoon.
Die klagte- en nakomingskomitee hoor tans argumente aan nadat die SAUK besluit het om nie die DA se televisie- en radioadvertensies, getiteld “ANC Ayisafani” uit te saai nie, aangesien dit glo geweld aanhits.
Budlender sê dit is die aard van politieke debat om ander te kritiseer.
Die televisieadvertensie wys ŉ foto van ŉ polisiebeampte wat ŉ vuurwapen op ŉ inwoner rig, met ŉ stem wat sê: “Ons het gesien hoe die polisie burgers doodmaak”.
Budlender sê die advertensie hits nie geweld aan nie, aangesien dit nie ŉ versoek is om wapens op te neem nie, maar eerder ŉ versoek om vir die DA te stem. Hy voeg by die ASA se advertensiekodes is nie van toepassing op politieke advertensies nie.
Die verhoor het Dinsdagaand verdaag en hervat weer Woensdagaand om 18:00 om die SAUK die geleentheid te bied om met sy regspan te vergader.
Die ANC en pres. Jacob Zuma word skerp gekritiseer in die advertensies en Gauteng-premierskandidaat spreek ook die opgraderings by Nkandla, polisiegeweld en werkloosheid aan. Die DA het Saterdag ŉ dringende klag by Okosa ingedien, nadat die SAUK die advertensie “gesensor” het.
Tian Olivier, waarnemende uitvoerende hoof van die SAUK, het skriftelik aan die party meegedeel dat hy nie die advertensie gaan uitsaai nie. Klik hier om die redes, wat die SAUK aangevoer het om die advertensie te onttrek, te lees. Die SAUK het gesê die DA kan ŉ gewysigde advertensie indien. -SAPA